ห่วงต่างชาติไม่รับประกันต่อ
คลังรายงานครม.ห่วงบริษัทประกันไม่รับทำประกันภัยอุตสาหกรรม-ครัวเรือนในพื้นที่น้ำท่วม
30 ต.ค. 2565

คลังรายงานครม.ห่วงบริษัทประกันไม่รับทำประกันภัยอุตสาหกรรม-ครัวเรือนในพื้นที่น้ำท่วม
การประชุมคณะรัฐมนตรี (ครม.) เมื่อวันที่ 1 พ.ย. กระทรวงการคลังเสนอให้ครม.รับทราบผลการประเมินความเสียหายของภาคอุตสาหกรรมและครัวเรือนที่ได้รับผลกระทบจากน้ำท่วม และมีการทำประกันภัยกับบริษัทประกันภัย ที่มีวงเงินเอาประกันทั้งสิ้น 7.45 แสนล้านบาท  
กระทรวงการคลังยังรายงานครม.ทราบว่า วิกฤตน้ำท่วมครั้งนี้ อาจส่งผลให้เกิดปัญหาเรื่องการประกันภัยในอนาคต เช่น บริษัทประกันภัยอาจปฏิเสธการต่ออายุกรมธรรม์เมื่อสิ้นสุดการคุ้มครอง และบริษัทประกันภัยต่อในต่างประเทศอาจปฏิเสธการรับประกันภัยต่อ
ดังนั้น ครม.มีมติมอบหมายให้กระทรวงการคลังไปศึกษาและพิจารณามาตรการช่วยเหลือผู้ที่ได้รับผลกระทบกรณีการทำประกันภัย และเสนอให้ครม.พิจารณาต่อไป
นายชลิตรัตน์ จันทรุเบกษา รองโฆษกประจำสำนักนายกรัฐมนตรี ระบุว่า สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) สำรวจและประเมินความเสียหายของภาคอุตสาหกรรมและครัวเรือน ที่มีการทำประกันภัยกับบริษัทประกัน ซึ่งมีวงเงินเอาประกันรวมทั้งสิ้น 7.45 แสนล้านบาท 
ขณะที่ประมาณการความเสียหายอยู่ที่ 30% หรือ 2.17 แสนล้านบาท แบ่งเป็น ประมาณการความเสียหายและวงเงินเอาประกันในของภาคอุตสาหกรรม 2 แสนล้านบาท และวงเงินเอาประกันความเสียหายของภาครัวเรือน ซึ่งรวมถึงการประกันภัยรถยนต์ บ้านและร้านค้า 1.7 หมื่นล้านบาท 
รายงานข่าวระบุว่า ก่อนหน้านี้นายกิตติรัตน์ ณ ระนอง รองนายกรัฐมนตรี และรมว.พาณิชย์ ยืนยันกับนายฮิเดอิชิ โอกาดะ ผู้ช่วยรัฐมนตรีว่าการกระทรวงพาณิชย์และอุตสาหกรรม ประเทศญี่ปุ่นว่า รัฐบาลไทยพร้อมรับทำประกันภัยในพื้นที่ที่ประสบภัยน้ำท่วม หากบริษัทประกันภัยเอกชนปฏิเสธ ซึ่งจะต้องมีการเตรียมระบบงานรองรับ 
นายอนุสรณ์ เอี่ยมสะอาด รองโฆษกประจำสำนักนายกฯ กล่าวว่า ครม.มติเห็นชอบอนุมัติแต่งตั้งกรรมการผู้ทรงคุณวุฒิในคณะกรรมการคุ้มครองข้อมูลเครดิต 5 คน ได้แก่ 1.ด้านการคุ้มครองผู้บริโภค นายปราการ อาภาศิลป์ นายกฤษฎา จีนะวิจารณะ 2. ด้านการเงินและการธนาคาร นายสรสิทธิ์ สุนทรเกศ 
3.ด้านคอมพิวเตอร์ นางสาวเพรามาตร หันตรา 4.ผู้ประกอบการด้านธุรกิจภาคเอกชน นายสงคราม สกุลพราหมณ์  ทั้งนี้ ตั้งแต่วันที่ 1 พ.ย.2554 เป็นต้นไป